ऑस्ट्रेलिया दौरे का अनुभव किया साझा; स्पोर्ट्स यूनिवर्सिटी-अस्पताल के लिए वहां के मंत्री से की बात
हरियाणा के गृह एवं स्वास्थ्य मंत्री अनिल विज आज संवाद कार्यक्रम के तहत कैंट की जनता से रुबरू हुए। सुभाष पार्क में आयोजित संवाद कार्यक्रम में अनिल विज ऑस्ट्रेलिया से जुड़ा अपना अनुभव साझा किया। 
हरियाणा के गृह एवं स्वास्थ्य मंत्री अनिल विज आज संवाद कार्यक्रम के तहत अंबाला कैंट की जनता से रुबरू हुए। सुभाष पार्क में संवाद कार्यक्रम में अनिल विज ने ऑस्ट्रेलिया से जुड़ा अपना अनुभव साझा किया। विज ने कहा कि हरियाणा में स्पोर्ट्स यूनिवर्सिटी बने एवं 1500 बैड का अस्पताल बन सके, इसके लिए उन्होंने ऑस्ट्रेलिया में गीता महोत्सव के दौरान वहां के कैबिनेट मिनिस्टर से बातचीत की है।
उन्होंने हरियाणा में आने के लिए निमंत्रण भी दिया है। इस बारे में उन्होंने मुख्यमंत्री को भी अवगत कराया है। अब हम उनके ऑफर का स्वागत करते हुए उन्हें पत्र लिखने जा रहे हैं, ताकि जल्द इन प्रोजेक्टों पर काम किया जा सके।
ऑस्ट्रेलिया/सिंगापुर से लेनी चाहिए प्रेरणा
गृह मंत्री ने कहा कि उन्होंने ऑस्ट्रेलिया व सिंगापुर के दौरे के दौरान यह देखा कि वहां पर लोग सड़कों पर नियमों की स्वयं पालना करते हैं। वहां पर किसी भी चौराहे पर एक भी पुलिस कर्मचारी नहीं देखा। सभी लोग अपनी लेन में गाड़ी चलाते हैं, बेल्ट पहनते हैं, रेड लाइट पर स्वयं रुक जाते हैं तो यह हरियाणा में भी हो सकता है।
हमें भी प्रेरणा लेते हुए नियमों का पालन करना चाहिए, ऐसा करके सड़क दुर्घटनाएं रोकी जा सकती हैं। इसके अलावा अंबाला कैंट में जो विकास कार्य हुए या हो रहे हैं उस पर भी चर्चा की गई है।
विज ने दिल्ली CM पर कसा तंज 
दिल्ली के सीएम अरविंद केजरीवाल ने कहा कि यदि भ्रष्टाचार के मामले में मेरी संलिप्तता पाई जाए तो मुझे फांसी पर चढ़ा दिया जाए। इस पर जवाब देते हुए गृह मंत्री ने कहा कि सजा देने का काम अदालत का है। यह देश में सनसनी पैदाकर जांच प्रभावित करना चाहते हैं। इन्हें जांच पूरी होने दी जानी चाहिए।
इनकी सारी सच्चाई सामने आ रही है, आप स्वयं को चप्पल वाला मुख्यमंत्री कहते थे और आज कितने करोड़ की कोठी इनकी है, जोकि लोग देख रहे हैं। इनकी पार्टी एक झूठी पार्टी के नाम से प्रचलित हो रही है।
विज बोले- CM के साथ लगती कोठी का तिरस्कार किया
गृह मंत्री अनिल विज ने कहा कि व्यक्तिगत तौर पर रोजाना सैकड़ों लोगों से मिलते हैं, क्योंकि उन्होंने कभी अपने दरवाजे बंद नहीं किए। वे रात को भी दरवाजों पर भी ताला लगाकर नहीं सोते। लोगों ने 6 बार विधायक बनाया, जो हरियाणा का एक रिकॉर्ड है। सरकार ने अच्छे-अच्छे विभाग उन्हें दिए। उन्हें चंडीगढ़ में मुख्यमंत्री के साथ वाली कोठी मिल रही थी, लेकिन उन्होंने उसे स्वीकार नहीं किया।
रोजाना 60 किलोमीटर का कर रहे आना जाना
विज ने कहा कि वास्तव में मंत्री को अपना हैडक्वाटर चंडीगढ़ में ही रखना होता है, लेकिन उन्होंने अपना कैंप ऑफिस अंबाला रखा। हालांकि उनकी कठिनाई काफी बढ़ गई है। अगर वे चंडीगढ़ रहते तो डिपार्टमेंट के अधिकारियों से ज्यादा मीटिंग होती, लेकिन उनकी सोच थी कि वह अपने विधानसभा के लोगों से भी जुड़े रहे। वह रोजाना 60 किलोमीटर का आना-जाना कर रहे हैं। वे अंबाला की जनता के साथ जुड़े हुए हैं।
हमारा भी दायित्व गीता का प्रचार करें
विज ने कहा कि ज्यादातर लोग अपने काम को लेकर उनसे मुलाकात करते हैं। वैसे तो अलग-अलग उद्देश्यों को लेकर कार्यक्रम होते रहे हैं, लेकिन उनके 30 साल के राजनीतिक जीवन में पहली बार ऐसा गुफ्तगू कार्यक्रम आयोजित किया गया है। सरकार ने अंतरराष्ट्रीय गीता जयंती महोत्सव में उनकी जिम्मेदारी लगाई थी।
गीता का उपदेश हरियाणा की धरती पर दिया गया था, लेकिन हमारा दायित्व बनता है कि वह केवल हरियाणा, जाति, धर्म और क्षेत्र के लिए नहीं दिया था। वह मानव जाति के लिए दिया गया है। इसलिए सारी सीमाओं को तोड़कर दूर तक प्रचार-प्रसार किया जा रहा है। कहा कि अबकी बार ऑस्ट्रेलिया में अंतरराष्ट्रीय गीता जयंती महोत्सव मनाया गया।
मंत्री बोले- इतना प्यार मिला, होटल में खाना तक नहीं खाया
उन्होंने कहा कि ऑस्ट्रेलिया में उनका बहुत अच्छा अनुभव रहा। वहां ऑल हरियाणा एसोसिएशन ने अहम भूमिका निभाई और इतना सहयोग किया कि हर व्यक्ति बोल रहा कि मेरी गाड़ी में बैठो। उन्हें 8 दिनों में कोई गाड़ी हायर करने की जरूरत नहीं पड़ी। अच्छे होटल में कमरा बुक था, लेकिन वहां लोगों का इतना प्यार मिला कि उन्होंने होटल में खाना तक नहीं खाया।
कभी किसी के घर खाना, किसी के घर चाय पी। यह उनके लिए गर्व की बात है कि अंबाला का नागरिक ऑस्ट्रेलिया की संसद में गीता पर विचार रख रहा है।
सुख-दुख की बातें साझा करता है टी-ग्रुप
कार्यक्रम टी-ग्रुप द्वारा आयोजित किया गया है। अनिल विज ने कहा कि पिछले 30-35 सालों से कैंट में उनका टी-ग्रुप चल रहा है, जो सदर बाजार चौक पर सुबह सुख-दुख की बात करते हैं। कोई साथी कविता या गीत सुनाता है। शहर से जुड़ी बातें करते हैं। इन दिनों सुभाष पार्क में बैठ अपने अनुभव साझा करते हैं। उन्हें अच्छा लगा कि आज टी-ग्रुप ने पहली बार सीधा संवाद किया है।